Vuoden 2022 ensimmäinen kuukausi on ohi. Se tarkoittaa sitä, että päivät ovat pian valoisampia ja Valmiusharjoitus Suoja 2022 on jo reilun kolmen kuukauden kuluttua 6.-7.5. Nyt on siis hyvä hetki aloittaa harjoituksen suunnittelu. Miten Suoja 2022 toteutetaan juuri sinun osastossasi?

# Aikataulu

Valmiusharjoitus ei synny itsestään. Se vaatii osaston avainvapaaehtoisilta suunnittelua ja valmistautumista jo ennen harjoitusta. Suunnittelu onkin usein harjoituksen hyödyllisin osuus. Jo siinä oppii uutta ja voi syntyä monia uusia oivalluksia!

Valmistautuminen harjoitukseen kannattaa aloittaa jo nyt esimerkiksi näistä asioista:

1. Pyytäkää osaston vapaaehtoisia tallentamaan harjoituspäivä kalenteriin. Harjoituksesta kannattaa kertoa myös toimintaryhmien tapaamisissa ja muissa kokouksissa esimerkiksi [tämän esityksen](https://rednet.punainenristi.fi/system/files/page/Esittely%20osastoille.pptx) avulla. Esitykseen voi hyvin lisätä osaston omia ideoita ja suunnitelmia sitten, kun niitä alkaa syntyä.
2. Yksi harjoituksen tärkeimmistä tavoitteista on yhteistyön kehittäminen ja harjoittelu viranomaisten, mutta myös naapuriosastojen ja muiden järjestöjen ja yhteistyökumppaneiden kanssa. Myös paikallista oppilaitosta tai yritystä voi pyytää harjoitukseen mukaan ”evakuoitavaksi”. Miettikää, ketkä voisi pyytää mukaan harjoitukseen ja ottakaa yhteyttä mahdollisimman pian. Yhteydenotossa apuna voi käyttää esimerkiksi tätä [viestipohjaa](https://rednet.punainenristi.fi/sites/rednet.mearra.com/files/filefield_paths/Tiedote%20yhteisty%C3%B6kumppaneille%20Suoja%202022%20%281%29.docx) tai tapaamisessa kertoa valmiusharjoituksesta [tämän esityksen](https://rednet.punainenristi.fi/system/files/page/Esittely%20yhteisty%C3%B6kumppaneille%20%281%29.pptx) avulla.
3. Keskustelkaa osastossa, millaisen harjoituksen haluatte järjestää. Toiminnallisen harjoituksen vai pöytäharjoituksen? Käytättekö valmiita harjoitusmalleja vai suunnitteletteko oman? Ketkä halutaan mukaan harjoittelemaan? Miten suunnittelua jatketaan? Piiristä saatte tukea suunnitteluun.

**Tärkeitä päivämääriä**

Keräämme tietoa siitä, miten osastot aikovat osallistua harjoitukseen. Osastojen ilmoittautuminen aukeaa helmikuun alussa. Tietoja voi täydentää ja muuttaa ilmoittautumiseen sitä mukaa, kun suunnittelu etenee. Aluksi tärkeitä tietoja ovat osaston yhteyshenkilön yhteystiedot ja alustavat suunnitelmat harjoituksen suhteen, jos niitä on.

Harjoitusmallit osaston käytännön harjoituksen ja pöytäharjoituksen järjestämisestä julkaistaan 28.2. Koska ihan joka puolelle Suomea sopivaa harjoitusta on vaikeaa tehdä, valmiita harjoitusmalleja käyttävien kannattaa maaliskuussa varata aikaa malliin tutustumiseen ja sen muokkaamiseen omaan kuntaan sopivaksi.

Viestintä on tärkeä osa harjoitusta. Osastojen käyttöön tehdään materiaalia vapaaehtoisten rekrytoimiseksi harjoitukseen ja harjoituksesta viestimiseen harjoituksen aikana. Viestintämateriaali sisältää kuvia ja lyhyitä tekstejä, joita voi käyttää sosiaalisen median julkaisuihin, ja tiedotepohjan, jonka voi täyttää loppuun ja lähettää paikallismedialle. Vapaaehtoisten rekrytointiin liittyvä materiaali tulee osastojen käyttöön 28.2. mennessä ja varsinaiseen harjoituspäivään liittyvä materiaali 1.4. mennessä.

6.-7.5. Suoja 2022 -harjoitus. Toivottavasti tämä lukee jo sinun kalenterissasi!

Harjoituksen jälkeen on tärkeää miettiä harjoitukseen osallistuneiden kesken, mitä harjoituksessa opittiin. Kannattaa koota harjoitukseen osallistuneet palautetilaisuuteen ja käydä läpi, mikä meni hyvin ja miten osaston auttamisvalmiutta voisi vielä kehittää. Kehitysideat kirjataan ylös ja seurataan, miten ideoita aletaan toteuttamaan.

# Webinaarit

Vapaaehtoisten kouluttaminen on tärkeä osa auttamisvalmiuden ylläpitoa ja harjoitukseen valmistautumista varsinkin nyt, kun pandemian takia koulutuksia on voitu järjestää normaalia vähemmän. Ennen harjoitusta järjestetään webinaarisarja, johon kaikki vapaaehtoiset ovat tervetulleita. Koulutuksiin voi ilmoittautua [Oma Punaisessa Ristissä](https://oma.punainenristi.fi/front) ja koulutukset ja tarkemmat kuvaukset löytyvät myös [Rednetistä.](https://rednet.punainenristi.fi/node/63902)

[17.2. Tavoitteet valmiusharjoituksen suunnittelussa: Mitä ja miksi harjoitellaan?](https://oma.punainenristi.fi/event/13564?_ga=2.13111863.1298531843.1643012969-1111365507.1614079220)

[21.2. Spontaanien vapaaehtoisten vastaanotto](https://oma.punainenristi.fi/event/13574)

[7.3. Kaikki osana valmiutta – ja valmiusharjoitusta](https://oma.punainenristi.fi/event/13565?_ga=2.41906466.1298531843.1643012969-1111365507.1614079220)

[15.3. Alla som en del av beredskapen och beredskapsövningen](https://oma.punainenristi.fi/event/13575?_ga=2.48855014.1537524337.1643196312-88471688.1643196312)

[21. 3 Punaisen Ristin rooli ja toiminta evakuointitilanteessa](https://oma.punainenristi.fi/event/13566?_ga=2.41906466.1298531843.1643012969-1111365507.1614079220)

[28.3. Henkinen tuki evakuointitilanteessa](https://oma.punainenristi.fi/event/13572)

[29.3. Röda Korsets uppgifter vid evakueringstillfällen](https://oma.punainenristi.fi/event/13576?_ga=2.7436018.1537524337.1643196312-88471688.1643196312)

[7.4. Tilannekuvan ylläpito](https://oma.punainenristi.fi/event/13567?_ga=2.41906466.1298531843.1643012969-1111365507.1614079220)

[19.4. Suojelu ja yhdenvertaisuus](https://oma.punainenristi.fi/event/13596)

[24.5. Valmiusharjoituksen päätöswebinaari](https://oma.punainenristi.fi/event/13568?_ga=2.109474309.1298531843.1643012969-1111365507.1614079220)

Monet piirit järjestävät koulutuksia ennen harjoitusta, joten piirien koulutusuutisia kannattaa seurata ja välittää eteenpäin osaston vapaaehtoisille. Osastossa kannattaa myös miettiä, voisiko esimerkiksi osastoyhteistyössä järjestää koulutusta, joka tukisi valmiusharjoituksen suunnittelua ja harjoituksessa toimimista. Lista harjoitusta tukevista koulutuksista löytyy [Rednetistä.](https://rednet.punainenristi.fi/system/files/page/Osaston%20auttamisvalmiutta%20tukevat%20koulutukset%20%281%29.xlsx)

# Tavoitteet

Harjoituksen tavoitteet nousevat toimintalinjauksesta. Kolme päätavoitetta on:

1. Punainen Risti on tehokas ja nopea avun kanava
2. Punainen Risti käyttää valmiustilanteissa monipuolisesti ja joustavasti kaikkia resurssejaan
3. Punainen Risti osaa johtaa valmiustilanteita ja pitää yllä tilannekuvaa

Tavoitteiden onnistumista seurataan osastojen ilmoittautumisen, tilannekuvan, loppukyselyn ja koulutuspalautteiden avulla. Harjoituksen tavoitteista voit lukea lisää [Rednetistä](https://rednet.punainenristi.fi/node/63941). Ihan kaikkiin tavoitteisiin ei yhden osaston kannata tarttua, vaan valita suunnittelun alussa 3-5 tärkeintä, joihin keskittyä.

# Koronaan liittyviin rajoituksiin varautuminen

Suoja2022 pyritään järjestämään, vaikka suuria koronarajoituksia olisi vielä toukokuussa. Pöytäharjoituksissa osallistujamäärä on maltillinen ja harjoituksen toteuttaminen on todennäköisesti mahdollista, vaikka koronarajoituksia olisi voimassa. Käytännön harjoituksia suunnittelevat varautuvat esim. käyttämään kasvomaskeja, huolehtimaan hygieniasta ja toiminaan viranomaisten suositusten mukaan. Käytännön harjoituksia suunnittelevien on hyvä varautua harjoituksen muuttamiseen pöytäharjoitukseksi, jos kokoontumisrajoitukset estävät muun harjoittelun.